Vi møder Sebastian Henneberg et par timer før DM-semifinalen mod Bjerringbro-Silkeborg. Som alle andre spillere glæder han sig. Meget. Men ikke kun fordi holdet kan spille sig i finalen. Nej, det er udsigten til den første kamp i godt 14 måneder. Og den kun femte i Aalborg-trøjen trods to sæsoner i klubben. - Det er helt fantastisk. Jeg synes sgu, det er sejt – jeg er faktisk lidt stolt af mig selv, for det har fandeme været en lang og hård periode, siger Sebastian Henneberg forventningsfuldt. Efter sit skifte til Aalborg i sommeren 2020 blev han korsbåndsskadet i sin første officielle kamp for klubben. Bare syv måneder senere kunne han gøre comeback takket være en særlig operation, hvor en ny teknik blev taget i brug. Men glæden var kort. Meget kort. Rammede mørkt hul Tre kampe senere – i april 2021 - blev han nemlig ramt af en ny knæskade. Først lød meldingen, at det var en ledbåndsskade, så han ville slippe med en pause på ti uger. Men virkeligheden var en anden. Yderligere undersøgelser viste nemlig, at der igen var tale om en korsbåndsskade. Mange måneders pause ventede derfor forude, og hele 2021/22-sæsonen kunne være væk, inden den begyndte. - Jeg rammer lidt et mørkt hul, da jeg springer korsbåndet igen anden gang, og jeg var faktisk ked af det. Jeg sloges med mange ting, altså lysten til at spille håndbold og troen på at min krop kunne holde til det og alt det der. - Heldigvis var klubben rigtig forstående og gav mig masser af plads, og jeg blev trukket lidt ud af miljøet, hvilket jeg havde rigtig meget brug for. Jeg snakkede med en god sportspsykolog om – og selvfølgelig venner og familie, fortæller Sebastian Henneberg. Havde næsten sat punktum for karrieren I tiden efter den anden knæskade løb der mange tanker igennem Sebastian Hennebergs hoved. Skulle det her være punktum for hans håndboldkarriere? - Jeg vil sige, at jeg faktisk nærmest var stoppet, da jeg sprang korsbåndet anden gang. - Jeg snakkede med min familie om det og vores fysioterapeut Rasmus, hvor han fik mig overtalt ved at sige: ”Prøv at høre, du skal alligevel have et stærkt knæ, og du skal ud på den anden side. Det er også rart for dig, hvis du kan lave noget, når du bliver 35”, gengiver Sebastian Henneberg. Sådan genfandt han motivationen. Mange måneder gik med at genoptræne. Han sled og slæbte i styrkerummet og blev motiveret af at se holdkammeraternes resultater på banen. Derfra var vejen banet. Godt nok var den lang, men han vidste, hvad målet skulle være: Comeback i Aalborg-trøjen. 14 måneder efter korsbåndsskaden og et hav af kampe set fra tilskuerrækkerne kom han tilbage på holdkortet og bænken i den første semifinale mellem Aalborg og BSH. Og alt godt kommer som bekendt til den, der venter - og for Sebastian Henneberg kunne han se sit store mål blive opfyldt i anden DM-semifinale mellem de to hold. - Fint, jeg ikke rigtigt nåede at tænke over det Vi er 26 minutter inde i anden DM-semifinale mellem BSH og Aalborg. Egentlig er der rigeligt at holde øje med i den spændende kamp – men publikums opmærksomhed rettes alligevel mod Aalborg-bænken. Jubelbrølene er tydelige, da spilleren i nummer ni tager harpiks på fingrene, og sideløbende lister ind på venstrebacken i Aalborgs angreb. Sebastian Henneberg er tilbage. - Det var faktisk lidt hektisk, for Arnor (red. Arnór Atlason, assistenttræner i Aalborg Håndbold) kom ned og sagde: ”Er du klar? Er du klar?”. ”Ja, for fanden” – og så blev jeg smidt ind. - Så jeg nåede ikke rigtigt at tænke over det. Det tror jeg faktisk, der var meget fint. Og så kunne jeg høre alle Aalborg-fansene, der gik amok – det var helt fantastisk, forklarede han efter kampen. Bagspilleren leverer blandt andet en lækker aflevering bag om ryggen, mens det også bliver til et enkelt skudforsøg, der dog ikke går i mål. Men hvad betyder det, når Aalborg alligevel vandt? Og måske endnu vigtigere nu når han er tilbage, som han har drømt om så længe? Og når comebacket med hans egne ord var ”fantastisk” og ”det, han havde håbet på”. Ikke det store - hverken for hovedpersonen selv eller hans træner Stefan Madsen, der efter kampen grinte kærligt af Sebastian Hennebergs gåpåmod i kampen. Egentlig glædede træneren sig bare over, at det længe ventede comeback endelig blev en realitet for bagspilleren - og holdet. - Med både Aron Pálmarsson og Lukas Sandell ude - hvor det er Felix Claar, der skal tage alle dueller - er det selvfølgelig en fin joker at have med. - Han kan lidt af hvert og er også dygtig til at vinde kanter, så det kan sagtens være, der bliver mere til ham, forklarede Stefan Madsen. Selvom det kun var få minutter, han fik på banen, mener hovedpersonen selv, at han kan bruge spilletiden til meget. - Det viser jo også, at der er en eller anden tro på, at jeg faktisk kan noget og kan komme ind og bidrage. - Så er det jo bare at knokle videre med træningen, som jeg også synes, jeg har gjort – så tager jeg det, jeg kan få nu her. Så er det forhåbentlig nok til, at vi kan vinde DM, siger Sebastian Henneberg med endnu et kæmpe smil.
Onsdag aften var Sebastian Henneberg tilbage på banen for Aalborg Håndbold efter to alvorlige knæskader.